[pic] | COMISIA EUROPEANĂ |

Bruxelles, 28.10.2010

COM(2010) 611 final

2010/0303 (COD)

xxxxx

Propunere de

REGULAMENT (UE) […/….] AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 1406/2002 de instituire a unei Agenții Europene pentru Siguranță Maritimă

SEC(2010) 1263 SEC(2010) 1264

EXPUNERE DE MOTIVE

1. CONTEXT

Ca urmare a accidentului petrolierului „Erika” și a poluării masive cu hidrocarburi pe care a cauzat-o acel accident, la sfârșitul anului 2000, Comisia a propus un regulament de instituire a Agenției Europene pentru Siguranță Maritimă (EMSA), un organism tehnic având ca obiective asigurarea unui nivel ridicat, unitar și eficient de siguranță maritimă și prevenirea poluării cauzate de nave în UE. La 27 iunie 2002, Parlamentul European și Consiliul au adoptat Regulamentul nr. 1406/2002. Regulamentul a intrat în vigoare în luna august a aceluiași an, iar EMSA și-a început activitatea în martie 2003.

Modificări anterioare ale Regulamentului EMSA

Din anul 2002, Regulamentul nr. 1406/2002 a fost modificat de trei ori, în principal datorită evoluției legislației maritime a UE.

Prima modificare[1] a regulamentului de înființare a EMSA a avut caracter orizontal, vizând procedurile financiare și bugetare, precum și transparența.

După accidentul navei „Prestige” din 2002, cea de-a doua modificare a regulamentului[2], care a intrat în vigoare în mai 2004, prevede un număr considerabil de sarcini suplimentare pentru Agenție, în special în ceea ce privește pregătirea și capacitatea de intervenție în situații de poluare. Această a doua revizie a ținut seama, de asemenea, de evoluțiile competențelor UE în materie de securitate maritimă, atribuind Agenției sarcina de a asigura Comisiei asistența tehnică necesară pentru inspecțiile pe care aceasta le efectuează în cadrul Regulamentului 725/2004[3] privind consolidarea securității navelor și a instalațiilor portuare. De asemenea, în domeniul formării navigatorilor, Agenției Europene pentru Siguranță Maritimă i s-a mai atribuit sarcina de a acorda Comisiei asistență în evaluarea procedurilor de atestare a navigatorilor și a instituțiilor de formare atât în țările UE, cât și în țările din afara UE, în conformitate cu cerințele Convenției internaționale a organizațiilor maritime privind standardele de pregătire a navigatorilor, brevetare/atestare și efectuare a serviciului de cart (Convenția STCW).

Prin cea de-a treia modificare[4], s-a prevăzut pentru EMSA un cadru financiar multianual în valoare de 154 milioane de euro pentru activitățile de intervenție în situații de poluare pentru perioada 2007 – 2013.

Modificările anterioare nu sunt însă suficiente pentru abordarea noilor provocări cu care se va confrunta EMSA, majoritatea acestora reprezentând provocări externe fie doar pentru EMSA, fie pentru EMSA și UE în ansamblul ei.

Situația actuală a EMSA

În prezent, EMSA acordă statelor membre și Comisiei asistență tehnică și științifică pentru a sprijini statele membre în aplicarea corectă a legislației comunitare în domeniul siguranței și securității maritime și în domeniul prevenirii poluării cauzate de nave, pentru a monitoriza implementarea legislației respective, pentru a evalua eficacitatea măsurilor instituite și a acorda sprijin în elaborarea unor măsuri noi. În cele ce urmează, sunt prezentate câteva din cele mai importante cifre care reflectă diferitele activități ale EMSA.

114 inspecții în domeniul siguranței și securității maritime și în domeniul prevenirii poluării cauzate de navele maritime. |

88 de manifestări organizate, cu peste 2 250 de participanți. Acestea includ și 34 de sesiuni de formare, în cadrul cărora au fost instruite 694 de persoane. |

65 de rapoarte tehnice cuprinzătoare. |

13 contracte implicând 18 nave de recuperare a petrolului aflate în stand-by (dintre care 16 în faza de stand-by și 2 în faza de pregătire) pentru diferitele mări regionale ale UE. Participare la 47 de exerciții. |

Peste 3 milioane de mesaje sunt transmise în fiecare lună prin sistemul UE de monitorizare a traficului naval SafeSeaNet, care numără peste 2 000 de utilizatori. |

CleanSeaNet: au fost detectate 2107 de posibile scurgeri de petrol, 751 fiind verificate de statele membre și 194 confirmate. |

Identificarea și urmărirea navelor la distanță mare (Long-Range Identification and Tracking – LRIT): Înființarea și gestionarea centrului de date LRIT al UE, care include peste 6 000 de nave sub pavilion al UE. |

Alte informații cuprinzătoare privind EMSA sunt disponibile în raportul atașat de evaluare a impactului, precum și pe site-ul internet al EMSA[5].

2. OBIECTIVUL șI JUSTIFICAREA MăSURII PROPUSE

Obiectivul măsurii propuse este de a modifica Regulamentul 1406/2002 clarificând rolul și sarcinile existente ale EMSA, extinzând în același timp sarcinile EMSA la noi domenii în curs de dezvoltare la nivel internațional și/sau la nivelul Uniunii Europene.

În comunicarea de la sfârșitul anului 2005, prin care Comisia prezenta cel de-al treilea pachet legislativ privind siguranța maritimă, se preciza: „Punerea în aplicare a măsurilor cuprinse în acest pachet legislativ va implica, atunci când este cazul, Agenția Europeană pentru Siguranță Maritimă (EMSA), înființată prin Regulamentul 1406/2002 al Parlamentului European și al Consiliului. Unele dintre aceste măsuri sunt deja prevăzute în regulamentul respectiv, iar altele vor face obiectul unei propuneri de modificare a regulamentului de înființare a Agenției, pe care Comisia intenționează să o prezinte în lunile următoare[6].”

În comunicarea sa intitulată „Obiective strategice și recomandări pentru politica UE în domeniul transportului maritim până în 2018”[7], Comisia și-a exprimat intenția „să revizuiască mandatul și funcționarea Agenției Europene pentru Siguranță Maritimă, în vederea intensificării în continuare a asistenței tehnice și științifice pe care aceasta o poate acorda statelor membre și Comisiei” .

În concluziile sale din 30 martie 2009, Consiliul a invitat Comisia să elaboreze măsuri „ținând seama de viitoarele provocări, îmbunătățirea activității Agenției Europene pentru Siguranță Maritimă pentru a furniza asistență tehnică și științifică statelor membre și Comisiei” [8].

La invitația Parlamentului European și a Consiliului[9], serviciile Comisiei lucrează la un studiu de fezabilitate privind un serviciu european de pază de coastă. Până în momentul de față, serviciile Comisiei au concluzionat că sinergiile la nivel UE în ceea ce privește anumite operațiuni de pază de coastă pot fi consolidate prin activitățile EMSA. Acest lucru poate fi susținut în continuare prin extinderea sarcinilor EMSA în anumite domenii, în special în ceea ce privește monitorizarea traficului și a rutelor maritime, precum și asistența acordată statelor membre la depistarea potențialilor poluatori.

2.1. Evaluarea externă a EMSA

În conformitate cu articolul 22 din Regulamentul 1406/2002, la sfârșitul anului 2007, Consiliul de administrație al EMSA a solicitat o evaluare externă independentă a punerii în aplicare a regulamentului. Prin studiul efectuat de compania de consultanță COWI, s-a evaluat impactul regulamentului de înființare a EMSA, al Agenției și al practicilor sale de lucru. Raportul final a fost prezentat Consiliului de administrație în martie 2008[10]. Evaluarea externă acordă Agenției calificative excelente, acest lucru fiind sintetizat în următorul citat:

„Concluzia generală a evaluării este că înființarea EMSA a eliminat unele lacune în materie de siguranță maritimă în Uniunea Europeană. Agenția s-a dezvoltat rapid în ceea ce privește sarcinile ce îi revin și importanța pe care o are, devenind un actor important în domeniul siguranței maritime. Agenția reprezintă o valoare adăugată pentru acest sector în general și, în special, pentru cele două părți interesate principale, statele membre și Comisia.”[11]

Raportul subliniază, de asemenea, că există încă posibilitatea unor îmbunătățiri și clarificări suplimentare.

2.2. Recomandări ale Consiliului de administrație al EMSA

Pe baza evaluării externe, Consiliul de administrație a formulat unele recomandări[12], care pot fi sintetizate după cum urmează:

I. Modificări ale Regulamentului 1406/2002:

- modificarea articolului 22 din regulamentul de instituire pentru a prevedea efectuarea unor evaluări periodice ale punerii în aplicare a Regulamentului EMSA (la fiecare 5 ani).

II. Recomandări privind Agenția și practicile de lucru ale acesteia

- Continuarea cu precădere a activităților care reprezintă valoare adăugată pentru părțile interesate;

- Elaborarea unui plan strategic pentru o perioadă de 5 ani;

- Continuarea eforturilor în vederea calculării costurilor și a stabilirii bugetului pe activități;

- Structurarea programelor anuale de lucru astfel încât acestea să funcționeze ca planuri de acțiune operaționale pentru anul respectiv;

- Elaborarea raportului anual astfel încât acesta să reflecte realizările efective în raport cu obiectivele stabilite;

- Dezvoltarea capacității de management de proiect.

III. Alte recomandări/recomandări generale

- Realizarea unor analize formale periodice ale eficacității EMSA.

2.3. Strategia multianuală a EMSA

În luna martie 2010, Consiliul de administrație al EMSA a aprobat strategia multianuală pentru perioada 2010-2014, în care sunt prezentate 14 teme noi pentru EMSA. Comisia susține această strategie sub rezerva disponibilității resurselor bugetare necesare. Deși consideră că multe din cele 14 teme nu necesită modificări ale legislației UE, în special ale Regulamentului EMSA, în prezenta propunere, Comisia a avut în vedere următoarele teme:

Tema 1 Investigarea Accidentelor: Noua formulare a articolului 2 alineatul (4) litera (b) reflectă strategia multianuală.

Tema 4 Inspecții: Ideea unei analize orizontale a rapoartelor de inspecție se regăsește la articolul 3 alineatul (3). În ceea ce privește securitatea maritimă, la articolul 2 alineatul (2) litera (b) se arată faptul că EMSA poate acorda asistență tehnică pentru toate inspecțiile efectuate în temeiul Regulamentului 725/2004 (la nave și instalații portuare). Chestiunea recunoașterii organizațiilor de securitate (RSO) va fi abordată, dacă va fi oportun, în cadrul legislației specifice a UE.

Tema 6 Supravegherea maritimă: La articolul 2 alineatul (4) litera (a) s-a adăugat o referire la contribuția EMSA la supravegherea maritimă.

Tema 7 Coordonarea informațiilor maritime prin satelit (GMES): La articolul 2 alineatul (2) litera (d) s-a adăugat o referire la contribuția EMSA la implementarea programelor UE precum GMES.

Tema 9 Centru regional: În conformitate cu strategia, Comisia propune eliminarea actualei limitări la monitorizarea traficului naval, deoarece alte forme de consiliere tehnică, în special formarea și accesul la servicii operaționale, sunt de asemenea importante în contextul regional al Mării Mediterane și al Mării Negre [a se vedea modificarea adusă articolului 5 alineatul (3)].

Tema 10 Cercetare: Rolul extins al EMSA cu privire cercetarea în UE este subliniat la articolul 2 alineatul (2) litera (e).

Tema 11 Țările vecine: Noul rol al EMSA cu privire țările vecine este menționat la articolul 2 alineatul (5).

Deși tema 13 privind „factorul uman” și tema 14 privind sistemul „ e-maritime ” nu necesită, la acest moment, nicio modificare a Regulamentului EMSA, în situația financiară atașată la prezenta propunere, Comisia prevede resurse umane suplimentare.

2.4. Sarcinile EMSA

Pentru pregătirea prezentei propuneri, Comisia a utilizat evaluarea externă, recomandările formulate și strategia multianuală. Comisia a luat în considerare, de asemenea, evoluțiile la nivel internațional și în Uniunea Europeană care impun modificarea Regulamentului EMSA (a se vedea evaluarea de impact care însoțește prezenta propunere).

Comisia propune menținerea obiectivelor și sarcinilor actuale ale EMSA. Cu toate acestea, se impune clarificarea unor noțiuni și definirea cu mai multă exactitate a asistenței acordate de EMSA Comisiei, statelor membre și altor părți.

Din implementarea celui de-al treilea pachet legislativ privind siguranța maritimă , rezultă noi sarcini pentru EMSA. Legiuitorul comunitar a convenit, în decembrie 2008, asupra unui pachet legislativ ambițios și cuprinzător care acoperă controlul efectuat de statul portului, societățile de clasificare, monitorizarea traficului naval, investigarea accidentelor, despăgubirea pasagerilor, obligațiile statelor de pavilion și răspunderea proprietarilor de nave. Adoptarea formală a celor opt acte legislative a avut loc în aprilie 2009, iar în următorii ani se va derula aplicarea diferitelor măsuri prevăzute[13].

În ceea ce privește domeniul cercetării , EMSA trebuie să se implice mai mult în cercetarea în domeniul maritim și să identifice – prin analiza proiectelor de cercetare – acțiunile subsecvente care pot fi întreprinse din perspectiva reglementării. Mai mult, datorită vastei sale experiențe de natură tehnică, EMSA poate acorda Comisiei asistență în identificarea acțiunilor în domeniul cercetării. Cu toate acestea, EMSA nu se va ocupa de gestionarea proiectelor de cercetare și nici nu va dubla activitățile desfășurate de structurile existente ale UE în domeniul cercetării.

Prin modificările propuse se încearcă, de asemenea, clarificarea asistenței pe care EMSA o acordă Comisiei și statelor membre în diferite organizații internaționale și regionale pentru a se asigura o consiliere tehnică de cea mai bună calitate pentru Comisie și statele membre. Prin aceasta sunt vizate organizații precum Organizația Maritimă Internațională (OMI), ILO, Memorandumul de înțelegere de la Paris privind controlul efectuat de statul portului și alte organisme regionale (de exemplu Convenția de la Barcelona, Acordul de cooperare de la Bonn, Convenția de la București, Convenția de la Helsinki, Acordul de la Lisabona și Consiliul Arctic).

De asemenea, unele dintre serviciile operaționale de mare valoare gestionate de EMSA (SafeSeaNet, CleanSeaNet, LRIT, controlul efectuat de statul portului etc.) pot contribui semnificativ la alte politici ale UE, de exemplu la abordarea integrată a supravegherii maritime în cadrul politicii integrate a UE în domeniul maritim . Scopul este de a corela diferitele sisteme de supraveghere existente, în curs de dezvoltare sau planificate, și de a le face interoperabile[14]. Un alt domeniu de politică în care EMSA poate aduce o contribuție relevantă datorită expertizei sale în materie de prelucrare a datelor obținute prin satelit este programul GMES ( Global Monitoring for Environment and Security – Monitorizare globală pentru mediu și securitate). În plus, expertiza, sistemele, aplicațiile și datele EMSA sunt utile pentru evaluarea și analiza efectelor presiunilor legate de transportul maritim, precum apa de balast, deșeurile marine și zgomotul subacvatic asupra mediului marin ținând cont de obiectivul privind starea ecologică bună, care trebuie atins în conformitate cu Directiva-cadru privind strategia pentru mediul marin[15].

Trebuie de asemenea luate în considerare riscurile demonstrate recent, cauzate de operațiunile petroliere offshore , asupra transportului maritim și asupra mediului marin. Prezenta revizuire prevede în mod clar posibilitatea utilizării capacităților de intervenție ale EMSA și în cazul poluării marine cauzate de alte surse decât navele maritime, în special de platformele petroliere. Într-adevăr, în cadrul mecanismului de protecție civilă al UE, EMSA și multe dintre statele membre ale UE au oferit autorităților din Statele Unite echipamente specifice și nave specializate de intervenție în caz de poluare pentru a le sprijini în eforturile de contracarare a mareei negre din Golful Mexic. Comisia va reflecta în continuare asupra măsurii în care EMSA ar putea contribui în viitor la siguranța instalațiilor offshore de explorare și producție a petrolului și gazelor, având în vedere că această activitate este în afara sectorului de transport maritim și că, în prezent, Comisia, în cooperare cu părțile interesate, analizează posibilitatea stabiliri unor norme UE în acest sens.

Prin actualul Regulament EMSA, cooperarea tehnică cu țările vecine este foarte dificilă. Doar Norvegia și Islanda au putut participa, până în prezent, la EMSA, pe baza dispozițiilor articolului 17. Alte țări terțe care au o mare regională în comun cu UE (Marea Baltică, Marea neagră, Marea Mediterană și Oceanul Arctic) și-au exprimat interesul pentru o cooperare tehnică cu EMSA în diverse domenii (utilizarea imaginilor preluate din satelit pentru urmărirea potențialilor poluatori, schimbul de date privind traficul maritim, activități de formare, expertiză tehnică, nave de intervenție în caz de poluare). Activitățile de cooperare ale Agenției au fost, până în prezent, foarte limitate din cauza bazei juridice restrictive.

Comisia consideră că asistența acordată de EMSA în domeniul securității maritime nu trebuie extinsă în afara limitelor Regulamentului 725/2004[16]. Prin urmare, nu se prevede implicarea EMSA în aplicarea Directivei 2005/65/CE privind consolidarea securității portuare[17]. Cu toate acestea, se propune înlăturarea actualelor limitări ale asistenței acordate de EMSA în desfășurarea inspecțiilor de către Comisie[18] în cadrul Regulamentului 725/2004, în spiritul flexibilității și al unei eficiențe mai ridicate. Se înțelege că, în cadrul unei echipe de inspecție, conducătorul echipei va repartiza diferitele sarcini experților, conform experienței acestora. Prin prezenta modificare, nu se prevăd resurse suplimentare pentru EMSA.

2.5. Aspecte privind guvernanța

După o experiență de peste șapte ani, structura de guvernanță a EMSA s-a dovedit a fi solidă. Este normal să se mențină organizarea instituțională a EMSA ca a unei așa-numite agenție „de reglementare” a Comunității cu un grad ridicat de autonomie. Cu toate acestea, în câteva domenii, puține la număr, experiența dovedește că sunt necesare unele îmbunătățiri și clarificări.

În acest sens, este vizată în special organizarea inspecțiilor de către Agenție în numele Comisiei. În acest domeniu, trebuie clarificat rolul individual al Agenției, al Comisiei, al Consiliului de administrație și al statelor membre: Reprezentanții statelor membre în Consiliul de administrație se confruntă cu un potențial conflict de interese. pe de o parte, iau decizii referitoare la activitățile și resursele EMSA, în special la politica privind vizitele[19], iar pe de altă parte, își reprezintă propriile administrații naționale, care fac la rândul lor obiectul inspecțiilor efectuate de EMSA în numele Comisiei în vederea verificării conformității reglementărilor și practicilor naționale cu legislația aplicabilă a UE. Acest potențial conflict de interese a produs anumite discuții în cadrul întrunirilor Consiliului de administrație, în special cu ocazia stabilirii de comun acord a „politicii privind vizitele” a EMSA.

Pentru moment, problemele majore au fost, din fericire, evitate, însă caracterul problematic al dispozițiilor de bază impune o acțiune corectivă prin clarificarea rolurilor diferiților actori implicați. Pentru a acorda statelor membre, Agenției și Comisiei oportunitatea de a-și aduce contribuția și de-și asuma responsabilitatea, Comisia propune ca metodele operaționale ale Agenției în domeniul inspecțiilor să fie adoptate de către Comisie prin procedura de comitologie, ca și în cazul AESA. Consiliul de administrație își va continua rolul, printre altele, prin luarea deciziilor cu privire la programul de lucru și bugetul Agenției.

- Alte aspecte legate de guvernanță privesc gestionarea Agenției. Conform recomandărilor Consiliului de administrație al EMSA, evaluarea externă a Agenției trebuie repetată la intervale regulate de timp, ceea ce impune unele modificări ale articolului 22. O a doua recomandare privește elaborarea unei strategii multianuale pentru EMSA , care ar permite o viziune strategică mai bună, planificarea actuală fiind condiționată în principal de ciclul bugetar anual (a se vedea modificările aduse articolelor 10 și 15). De asemenea, având în vedere creșterea dimensiunii EMSA, trebuie prevăzută în regulament funcția de șef de departament.

- În ceea ce privește aspectele legate de guvernanța orizontală care afectează toate agențiile UE, în urma Comunicării Comisiei din 2008[20], instituțiile UE au lansat un exercițiu de reflecție. Prin urmare, Comisia a hotărât să nu propună modificări de natură orizontală. Cu toate acestea, Comisia dorește să atragă atenția asupra ponderii modificate a drepturilor de vot ale Comisiei și ale statelor membre în Consiliul de administrație, modificările produse de ultimele extinderi ale Uniunii fiind considerabile. Dacă în anul 2002, la primele întruniri ale Consiliului de administrație al EMSA, Comisia reprezenta 21 % din voturi (4 reprezentanți din totalul de 19 cu drept de vot), această pondere s-a redus în prezent la aproximativ 13 % datorită extinderii Uniunii la 27 de state membre, acest procent urmând să se reducă în continuare odată cu viitoarele extinderi. Consiliile de administrație adoptă decizii cu o majoritate de două treimi din totalitatea membrilor cu drept de vot (a se vedea articolul 14), în timp ce pentru numirea directorului executiv este nevoie de o majoritate de patru cincimi (a se vedea articolul 16). Comisia consideră că trebuie restabilită, pe termen mediu, intenția inițială a legiuitorului european cu privire la echilibrul instituțional din cadrul Consiliului de administrație al EMSA, fără a crește mai mult numărul de membri în Consiliul de administrație (în prezent sunt 31 de membri cu drept de vot și 6 membri fără drept de vot[21]).

2.6. Evaluarea impactului

Raportul de evaluare a impactului și rezumatul acestuia sunt anexate la propunere. Comitetul de evaluare a impactului și-a emis avizul la 22 iunie 2008, formulând un număr de recomandări pentru îmbunătățirea raportului preliminar, care au fost incluse în versiunea finală.

3. ELEMENTELE JURIDICE ALE PROPUNERII

3.1. Temeiul juridic

Temeiul juridic al prezentei propuneri este articolul 100 alineatul (2) din TFUE, care a servit drept temei juridic pentru Regulamentul 1406/2002.

3.2. Principiile subsidiarității și proporționalității

Sunt pe deplin respectate principiile subsidiarității și proporționalității. Evaluarea externă independentă (a se vedea mai sus la punctul 2.1.) a confirmat necesitatea unei intervenții din partea UE pentru a sprijini statele membre și Comisia în atingerea gradului necesar de siguranță și securitate maritimă și de protecție a mediului marin al UE. De asemenea, s-a confirmat eficacitatea activităților Agenției. Măsurile propuse sunt proporționale deoarece aduc modificări doar acelor părți ale regulamentului existent în care sunt necesare clarificări și modificări.

3.3. Alegerea instrumentului

Un regulament este instrumentul legislativ optim pentru modificarea unui regulament deja existent.

4. IMPLICAțIILE BUGETARE

Propunerea are implicații bugetare modeste având în vedere că Agenția primește un număr limitat de sarcini suplimentare sau extinse, pentru care EMSA ar avea nevoie de 18 posturi pentru a asigura funcționarea eficientă și eficace. Cu toate acestea, ținând cont de situația bugetară actuală, Comisia a convenit împreună cu Agenția asupra unui efort considerabil de redistribuire, în urma căruia 6 dintre aceste posturi vor fi furnizate de EMSA însăși prin redistribuire internă. Aceasta înseamnă că, în cadrul procedurilor bugetare anuale care vor urma, autoritatea bugetară va trebui să decidă doar asupra unui număr total de 12 posturi suplimentare pentru organigrama Agenției, care urmează a fi eșalonate între 2012 și 2014 (5 posturi în 2012, 4 posturi în 2013 și 3 posturi în 2014). Aceasta corespunde în totalitate planului multianual al Agenției privind politica de personal pentru perioada 2011-2013, adoptat de către Consiliul de administrație al EMSA în martie 2010 și transmis autorității bugetare ca parte din documentația pentru procedura bugetară 2011. Impactul bugetar al prezentei propuneri este, prin urmare, limitat la un total de aproximativ 3,9 milioane EUR pentru perioada 2012-2015 (pentru mai multe detalii, a se vedea situația financiară și evaluarea de impact anexate).

Comisia este de părere că, în urma creșterii considerabile a resurselor umane ale EMSA între 2005 și 2008 (EMSA a primit un total de 126 de posturi suplimentare în cei 4 ani), Agenția se află în prezent în etapa de consolidare, după cum demonstrează deja organigramele pentru perioada 2009-2011, care prevăd creșteri modeste de personal în pofida creșterii rapide a activităților și sarcinilor EMSA. Înainte de a propune orice altă extindere a sarcinilor care necesită resurse suplimentare, Comisia, cu ajutorul Agenției, va continua să examineze activitățile și resursele EMSA pentru a se asigura că și în viitor sunt utilizate toate posibilitățile de redistribuire în interiorul Agenției.

5. CONțINUTUL PROPUNERII

Propunerea conține 2 articole. Primul articol specifică modificările propuse pentru Regulamentul 1406/2002, iar cel de-al doilea articol se referă la intrarea în vigoare a regulamentului. O sinteză a modificărilor Regulamentului nr. 1406/2002 este prezentată în tabelul de mai jos, detaliile fiind prezentate în secțiunile care urmează.

Articolul | Obiect | Modificări |

1 | Obiective | Versiune nouă |

2 | Atribuții | Versiune nouă |

3 | Inspecții | Versiune nouă |

4 | Transparență | Nicio modificare |

5 | Statut juridic | Mici modificări la alineatele (3) și (4) |

6 | Personalul | Nicio modificare |

7 | Privilegii | Nicio modificare |

8 | Răspundere | Nicio modificare |

9 | Limbi | Nicio modificare |

10 | Consiliul de administrație | Mici modificări la alineatul (2): se modifică litera (c), se adaugă punctele (ca) și (cb), se elimină litera (g), se modifică litera (i) și se simplifică litera (l) |

11 | Componența Consiliului de administrație | Nicio modificare |

12 | Președinte | Nicio modificare |

13 | Ședințe | Nicio modificare |

14 | Votarea | Nicio modificare |

15 | Director executiv | Modificări la alineatul (2) [se modifică litera (a), se introduc punctele (aa) și (ab), se modifică literele (b) și (d), se elimină litera (g)] și eliminarea alineatului (3). |

16 | Numire | Versiune nouă |

17 | Țări terțe | Nicio modificare |

18 | Bugetul | Mici modificări la alineatul (1) |

19 | Controlul | Nicio modificare |

20 | Frauda | Nicio modificare |

21 | Dispoziții financiare | Nicio modificare |

22 | Evaluarea | Mici modificări la alineatul (1) |

23 | Începerea activităților | Versiune nouă |

24 | Intrarea în vigoare | Nicio modificare |

5.1.1 . Modificări la articolul 1 (Obiective)

Astfel cum s-a precizat mai sus, obiectivele regulamentului rămân neschimbate. Prin urmare, Comisia propune doar câteva mici modificări la articolul 1.

5.1.2. Modificări la articolul 2 (Atribuții)

Având în vedere că acest articol a devenit dificil de citit în versiunea actuală, Comisia propune o nouă versiune, respectând structura precedentă. Intenția este de a preciza atribuțiile EMSA cu mai multă claritate, într-un format ușor de utilizat. Articolul propus este format din 5 alineate. Alineatul introductiv stabilește domeniile de activitate ale Agenției reflectând clarificările aduse la articolul 1. Responsabilitatea fundamentală a Comisiei în aplicarea acquis-ului UE este amintită la considerentul 4. Alineatele (2) – (5) stabilesc diferitele atribuții ale EMSA în funcție de destinatarii serviciilor furnizate de aceasta.

5.1.3. Modificări la articolul 3 (Inspecții)

Pentru a reflecta în mod corect rolul instituțional al EMSA în punerea în aplicare a legislației UE, Comisia propune o nouă formulare a articolului 3. A fost eliminată trimiterea la politica stabilită de Consiliul de administrație. Într-adevăr, luarea deciziilor referitoare la „politica privind vizitele în statele membre”, care afectează administrațiile naționale, ar putea crea un conflict de interese pentru reprezentanții statelor membre. Ca alternativă, Comisia propune să se urmeze exemplul Agenției Europene de Siguranță a Aviației în ceea ce privește stabilirea metodelor operaționale ale Agenției în acest domeniu[22]. Acest lucru asigură implicarea tuturor părților interesate (Agenția, statele membre, Comisia), respectând totodată rolurile și responsabilitățile instituționale.

5.1.4. Modificări la articolul 5 (Statut juridic, acorduri administrative, centre regionale)

Prin modificarea propusă la alineatul (3), Comisia dorește să înlăture actuala limitare a obiectului de activitate al centrelor regionale, care se ocupau exclusiv de aspecte de monitorizare a traficului maritim în conformitate cu Directiva 2002/59/CE. Modificarea propusă nu implică transmiterea de către Comisie a unei solicitări de înființare a unui centru regional către Consiliul de administrație al EMSA. Fezabilitatea unui astfel de centru regional trebuie întâi demonstrată fără echivoc.

Modificarea propusă la alineatul (4) reflectă implicarea din ce în ce mai mare a EMSA în aspectele legate de transportul maritim la nivel regional și internațional – de exemplu prin LRIT și prin dezvoltarea supravegherii maritime în UE. Acest lucru necesită cooperarea administrativă a EMSA cu alte organisme. Directorul executiv reprezintă Agenția și poate, prin urmare, să angajeze Agenția prin acorduri administrative, care nu sunt tratate internaționale. Pentru a asigura transparența, este necesară informarea corespunzătoare a Consiliului de administrație.

5.1.5. Modificări la articolul 10 (Consiliul de administrație)

Comisia propune următoarele modificări la articolul 10 alineatul (2):

- La litera (c), trebuie adaptată trimiterea la articolul 2;

- Noile puncte (ca) și (cb) fac trimitere la adoptarea de către Consiliul de administrație a strategiei multianuale a EMSA și a planului multianual privind politica de personal;

- Ca o consecință a modificării aduse articolului 3, trebuie eliminată litera (g);

- La litera (i), trebuie menționate noile posturi de șefi de departament;

- La litera (l), simplificarea realizată la articolul 15 alineatul (2) litera (g) de mai jos, cu privire la raportul separat privind măsurile de combatere a poluării, permite o simplificare pe cale de consecință.

5.1.6. Modificări la articolul 15 (Directorul executiv)

Comisia propune unele modificări la articolul 15 alineatul (2) cu privire la directorul executiv. Multe dintre aceste modificări sunt doar consecințe de redactare ale modificărilor aduse altor articole. În fine, alineatul (3) poate fi eliminat, deoarece conținutul acestuia a fost transferat la articolul 16.

5.1.7. Modificări la articolul 16 (Numirea directorului executiv și a șefilor de departament)

Datorită creșterii dimensiunii Agenției (până la 242 de angajați în anul 2010), directorul executiv are nevoie de sprijin la nivel management. Organigrama EMSA cuprinde, din iunie 2008, trei șefi de departament, la nivel de management intermediar, ceea ce corespunde situației din celelalte agenții ale UE de dimensiuni comparabile. Prin urmare, noua formulare nu impune niciun post suplimentar în organigrama EMSA. Titlul articolului se modifică și se prevede numirea șefilor de departament de către directorul executiv, în urma opiniei favorabile emise de Consiliul de administrație.

5.1.8. Modificări la articolul 18 (Bugetul)

Având în vedere natura globală a rețelei LRIT, EMSA va face un schimb de date maritime cu alte centre de date și va avea un sistem de facturare detaliat. Întrucât actualul Regulament EMSA prevede deja taxe pentru diferite servicii, reprezentând una dintre sursele de venit ale Agenției [a se vedea articolul 18 alineatul (1) litera (c)], trebuie adăugat termenul tehnic de „onorarii”. Spre deosebire de alte agenții ale UE, nu se anticipează și nici nu se intenționează finanțarea unei părți considerabile a veniturilor EMSA din astfel de taxe. Contribuția UE va rămâne principala sursă de finanțare a EMSA.

5.1.9. Modificări la articolul 22 (Evaluarea)

Conform recomandării Consiliului de administrație al EMSA, evaluarea externă nu trebuie să rămână un exercițiu unic, ci trebuie repetată la intervale regulate de timp.

5.1.10. Modificări la articolul 23

Dispozițiile acestui articol cu privire la începerea activităților EMSA nu mai sunt de actualitate și pot fi eliminate. Articolul poate, prin urmare, să fie transformat în articolul standard referitor la comitet. În domeniul siguranței maritime, în anul 2002 a fost instituit, prin Regulamentul (CE) nr. 2099/2002, Comitetul pentru siguranță maritimă și prevenirea poluării de către nave (COSS), care trebuie, de asemenea, să asiste Comisia cu privire la prezentul regulament. Se reamintește că metodele operaționale ale Agenției în domeniul inspecțiilor (articolul 3) se fac obiectul procedurii de comitologie.

2010/0303 (COD)

Propunere de

REGULAMENT (UE) […/….] AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 1406/2002 de instituire a unei Agenții Europene pentru Siguranță Maritimă

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 100 alineatul (2),

având în vedere propunerea Comisiei Europene,

după transmiterea propunerii către parlamentele naționale,

având în vedere avizul Comitetului Economic și Social European[23],

având în vedere avizul Comitetului Regiunilor[24],

în conformitate cu procedura legislativă ordinară[25],

întrucât:

1. Prin Regulamentul (CE) nr. 1406/2002 al Parlamentului European și al Consiliului din 27 iunie 2002[26], s-a instituit o Agenție Europeană pentru Siguranță Maritimă (denumită în continuare „Agenția”) cu scopul asigurării unui nivel ridicat, unitar și eficient de siguranță maritimă și al prevenirii poluării cauzate de către navele maritime.

2. În conformitate cu articolul 22 din Regulamentul (CE) nr. 1406/2002, Consiliul de administrație al Agenției a comandat, în 2007, o evaluare externă independentă cu privire la punerea în aplicare a respectivului regulament. Pe baza acestei evaluări, în iunie 2008, Consiliul de administrație a formulat recomandări privind unele modificări ale Regulamentului (CE) nr. 1406/2002, ale Agenției și ale practicilor sale de lucru.

3. Pe baza constatărilor evaluării externe, a recomandărilor formulate de Consiliul de administrație și a strategiei multianuale, anumite dispoziții ale Regulamentului (CE) nr. 1406/2002 trebuie clarificate și actualizate. De asemenea, trebuie să i se încredințeze Agenției un număr de sarcini suplimentare care să reflecte dezvoltarea politicii privind siguranța maritimă la nivel internațional și la nivelul UE. Sunt necesare eforturi considerabile de analiză detaliată și redistribuire pentru a garanta eficiența bugetului și a costurilor. Prin aceste eforturi, o treime din personal suplimentar necesar pentru îndeplinirea noilor sarcini ar putea fi acoperit prin redistribuire internă de către Agenție.

4. Trebuie clarificate anumite dispoziții privind guvernanța specifică a Agenției. Având în vedere responsabilitatea specială a Comisiei în aplicarea politicilor UE, prevăzută în tratat, Comisia trebuie să furnizeze Agenției orientări politice în vederea îndeplinirii sarcinilor acesteia din urmă, respectând totodată pe deplin statutul juridic al Agenției și independența directorului său executiv prevăzute de Regulamentul (CE) nr. 1406/2002.

5. Agenția trebuie să acționeze în interesul Uniunii. Aceasta include și posibilitatea ca Agenția să acționeze în afara teritoriului UE în domeniile sale de competență.

6. Agenția trebuie să intensifice asistența pe care o acordă Comisiei în ceea ce privește activitățile de cercetare în domeniile sale de competență. Cu toate acestea, trebuie evitată dublarea activităților desfășurate în cadrul existent de cercetare al UE. În special, Agenția nu trebuie să se ocupe de gestionarea proiectelor de cercetare.

7. După expirarea cadrului UE pentru cooperare în domeniul poluării marine accidentale sau deliberate stabilit prin Decizia 2850/2000/CE a Parlamentului European și a Consiliului din 20 decembrie 2000[27], Agenția trebuie să continue unele dintre activitățile desfășurate anterior în respectivul cadru expirat, axându-se în special pe expertiza din cadrul grupului tehnic consultativ privind pregătirea și capacitatea de intervenție în situații de poluare.

8. Unele evenimente recente au scos în evidență riscurile pe care activitățile offshore de explorare și producție a petrolului și gazelor le reprezintă pentru transportul maritim și mediul marin. Utilizarea capacității de intervenție a Agenției trebuie extinsă în mod explicit pentru a include intervenția în situații de poluare cauzată de astfel activități. În plus, Agenția trebuie să acorde Comisiei asistență în evaluarea gradului de siguranță al instalațiilor offshore mobile de petrol și gaze pentru a identifica eventualele puncte slabe, contribuția Agenției în acest sens bazându-se pe expertiza pe care aceasta a dobândit-o cu privire la siguranța și securitatea maritimă, la prevenirea poluării cauzate de nave și la intervenția în caz de poluare marină.

9. Uniunea a stabilit o strategie cuprinzătoare privind transportul maritim pentru perioada până în 2018, care cuprinde conceptul „e-maritime”. De asemenea, Uniunea dezvoltă și o rețea de supraveghere maritimă a UE. Agenția dispune de sisteme și aplicații maritime de interes pentru realizarea acestor politici. Prin urmare, Agenția trebuie să pună aceste sisteme și date la dispoziția partenerilor interesați.

10. Agenția s-a impus, la nivelul UE, ca furnizor recunoscut de date de trafic maritim, aceste date fiind utile și relevante pentru celelalte activități ale UE. Prin activitățile desfășurate, în special în ceea ce privește controlul efectuat de statul portului, monitorizarea traficului și a rutelor maritime, precum și asistența în urmărirea potențialilor poluatori, Agenția trebuie să contribuie la consolidarea sinergiilor la nivelul UE cu privire la anumite operațiuni ale pazei de coastă. În plus, prin activitățile de colectare și monitorizare a datelor, Agenția trebuie să acumuleze, de asemenea, informații esențiale privind posibilele riscuri pe care explorarea și producția de petrol și gaze în zonele offshore le prezintă pentru transportul maritim și mediul marin.

11. Sistemele, aplicațiile, expertiza și datele deținute de Agenție sunt de asemenea importante din punct de vedere al contribuției la atingerea obiectivului privind starea ecologică bună a apelor marine în conformitate cu Directiva 2008/56/CE a Parlamentului European și a Consiliului din 17 iunie 2008[28], în special în ceea ce privește părțile referitoare la transportul maritim, precum apa de balast, deșeurile marine și zgomotul subacvatic.

12. Agenția efectuează inspecții pentru a asista Comisia în evaluarea aplicării legislației UE în mod eficace. Trebuie definit în mod clar rolul individual al Agenției, al Comisiei, al statelor membre și al Consiliului de administrație.

13. Comisia și Agenția trebuie să coopereze strâns în elaborarea metodelor operaționale de lucru ale Agenției în domeniul inspecțiilor. Până la intrarea în vigoare a măsurilor privind respectivele metode de lucru, Agenția trebuie să aplice practicile existente pentru desfășurarea inspecțiilor.

14. Cerințele referitoare la metodele operaționale de lucru ale Agenției pentru desfășurarea inspecțiilor trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei[29].

15. Prin urmare, Regulamentul (CE) nr. 1406/2002 trebuie modificat în consecință,

ADOPTĂ PREZENTUL REGULAMENT:

Articolul 1

Modificări la Regulamentul (CE) nr. 1406/2002

Regulamentul (CE) nr. 1406/2002 se modifică după cum urmează:

1) Articolele 1 - 3 se înlocuiesc cu următorul text:

„Articolul 1

Obiective

1. Prin prezentul regulament se instituie o Agenție Europeană pentru Siguranță Maritimă („Agenția”). Agenția acționează în interesul Uniunii.

2. Agenția furnizează statelor membre și Comisiei asistența tehnică și științifică necesară, precum și expertiză de înalt nivel pentru a le ajuta să aplice corect legislația Uniunii în domeniul siguranței maritime, al securității maritime și al prevenirii poluării cauzate de navele maritime, să monitorizeze aplicarea acesteia și să evalueze eficacitatea măsurilor adoptate.

3. Agenția furnizează statelor membre și Comisiei asistență tehnică și științifică în domeniul poluării marine accidentale sau deliberate și sprijină, la cerere, cu mijloace suplimentare și în mod rentabil din punct de vedere al costurilor, mecanismele de intervenție în caz de poluare ale statelor membre, fără a aduce atingere responsabilității statelor de coastă de a institui mecanisme corespunzătoare de intervenție în situații de poluare și respectând cooperarea existentă între statele membre în acest domeniu. Agenția acționează în sprijinul mecanismului de protecție civilă al UE instituit prin Decizia 2007/779/CE, Euratom a Consiliului[30].

Articolul 2

Atribuțiile agenției

1. Pentru a asigura realizarea în mod corespunzător a obiectivelor stabilite la articolul 1, Agenția îndeplinește atribuțiile enumerate la alineatul (2) al prezentului articol în domeniul siguranței maritime, al securității maritime, al prevenirii poluării cauzate de nave maritime și al intervenției în situații de poluare marină.

2. Agenția acordă Comisiei asistență:

(a) în desfășurarea lucrărilor pregătitoare pentru actualizarea și elaborarea legislației pertinente a UE, în special ținând cont de evoluția legislației internaționale în acest domeniu;

(b) în punerea în aplicare a legislației UE în domeniu în mod eficace, în special prin efectuarea de inspecții astfel cum este prevăzut la articolul 3 din prezentul regulament și prin acordarea de asistență tehnică Comisiei în îndeplinirea sarcinilor de inspecție care îi sunt atribuite în conformitate cu articolul 9 alineatul (4) din Regulamentul (CE) nr. 725/2004 al Parlamentului European și al Consiliului[31]; Agenția poate propune Comisiei eventuale îmbunătățiri ale legislației UE în domeniu;

(c) în acordarea de asistență tehnică necesară pentru a participa la activitățile organismelor tehnice, precum OMI, ILO, Memorandumul de înțelegere de la Paris privind controlul efectuat de statul portului și alte organizații internaționale sau regionale în domeniu;

(d) în elaborarea și implementarea politicilor UE în domenii care au legătură cu atribuțiile Agenției, precum „autostrăzile mării”, „spațiul maritim european fără frontiere”, „e-maritime”, căile navigabile interioare, directiva-cadru privind strategia pentru mediul marin și schimbările climatice, precum și în evaluarea gradului de siguranță al instalațiilor offshore mobile de petrol și gaze;

(e) în implementarea programelor UE în domenii care au legătură cu atribuțiile Agenției, precum „Monitorizarea globală pentru mediu și securitate” ( Global Monitoring for Environment and Security – GMES) și a programelor de cooperare cu țările vecine ale UE;

(f) în analiza proiectelor de cercetare, în curs de derulare sau finalizate, relevante pentru domeniile de activitate ale Agenției; această atribuție include identificarea măsurilor de reglementare posibile care rezultă din proiectele de cercetare specifice și identificarea temelor centrale și a priorităților pentru cercetare ulterioară la nivelul UE;

(g) în îndeplinirea oricărei sarcini care îi este atribuită prin legislația existentă sau viitoare a UE în domeniile respective.

3. Agenția colaborează cu statele membre pentru:

(a) organizarea, dacă este cazul, a unor activități de formare în domeniile care intră în sfera de responsabilitate a statului de port, a statului de pavilion și a statului de coastă;

(b) elaborarea de soluții tehnice, inclusiv furnizarea de servicii conexe, și acordarea de asistență tehnică pentru punerea în aplicare a legislației UE;

(c) sprijinirea, cu mijloace suplimentare și în mod rentabil din punct de vedere al costurilor, prin mecanismul de protecție civilă al UE instituit prin Decizia 2007/779/CE, Euratom, a acțiunilor de intervenție în situații de poluare ale statelor membre în cazul poluării marine accidentale sau deliberate, atunci când a fost înaintată o solicitare în acest sens;în această privință, Agenția asistă statul membru afectat, sub autoritatea căruia se desfășoară operațiunile de curățire.

4. Agenția acordă statelor membre și Comisiei asistență în următoarele domenii:

(a) în domeniul monitorizării traficului, Agenția promovează în special cooperarea între statele riverane în zonele de transport maritim vizate, în domeniile care intră sub incidența Directivei 2002/59/CE a Parlamentului European și a Consiliului[32], dezvoltă și operează orice sistem de informații necesar pentru atingerea obiectivelor directivei menționate. De asemenea, Agenția contribuie la dezvoltarea Mediului comun în vederea schimbului de informații pentru domeniul maritim al UE;

(b) cu privire la investigarea accidentelor maritime în conformitate cu Directiva 2009/18/CE a Parlamentului European și a Consiliului[33]; Agenția acordă sprijin statelor membre în derularea investigațiilor privind accidentele maritime grave și efectuează analiza rapoartelor de investigație a accidentelor în vederea identificării valorii adăugate la nivelul UE din punct de vedere al învățămintelor care pot fi desprinse din experiențele respective;

(c) prin furnizarea de statistici, informații și date obiective, fiabile și comparabile, Agenția dă Comisiei și statelor membre posibilitatea de a întreprinde cele necesare pentru îmbunătățirea măsurilor pe care le iau și de a evalua eficacitatea măsurilor existente. Aceste atribuții includ colectarea, înregistrarea și evaluarea datelor tehnice, exploatarea sistematică a bazelor de date existente, inclusiv îmbogățirea lor reciprocă, și, dacă este cazul, dezvoltarea unor baze de date suplimentare. Pe baza datelor colectate, Agenția acordă Comisiei asistență în publicarea de informații referitoare la nave în conformitate cu Directiva 2009/16/CE a Parlamentului European și a Consiliului[34]. De asemenea, Agenția acordă Comisiei și statelor membre asistență în activitățile acestora de îmbunătățire a identificării și urmăririi navelor care fac deversări ilegale în contextul Directivei 2005/35/CE a Parlamentului European și a Consiliului[35].

5. La solicitarea Comisiei, Agenția acordă asistență cu privire la implementarea legislației în domeniu a Uniunii Europene în statele candidate la aderare, în toate statele partenere vecine cu Uniunea și în statele care sunt parte la Memorandumul de înțelegere de la Paris privind controlul efectuat de statul portului.

La solicitarea Comisiei, Agenția acordă, de asemenea, asistență în situații de poluare marină accidentală sau deliberată care afectează statele respective, prin intermediul mecanismului de protecție civilă al UE instituit prin Decizia 2007/779/CE, Euratom a Consiliului, prin analogie cu condițiile aplicabile statelor membre, prevăzute la alineatul (3) litera (c) de la prezentul articol.

Aceste atribuții sunt coordonate cu programele regionale de cooperare existente și includ, după caz, organizarea unor activități de formare corespunzătoare.

Articolul 3

Inspecții

1. În vederea îndeplinirii atribuțiilor care îi sunt încredințate și pentru a acorda Comisiei asistență în îndeplinirea sarcinilor ce îi revin în temeiul tratatului, în special evaluarea punerii în aplicare a legislației Uniunii în mod eficace, Agenția efectuează inspecții în statele membre.

Autoritățile naționale ale statelor membre facilitează activitatea personalului agenției.

De asemenea, Agenția efectuează inspecții în numele Comisiei în țări terțe conform legislației UE, în special cu privire la organizațiile recunoscute de UE în conformitate cu Regulamentul (CE) 391/2009 al Parlamentului European și al Consiliului[36] și la formarea și atestarea navigatorilor în conformitate cu Directiva 2008/106/CE a Parlamentului European și a Consiliului[37].

2. Metodele operaționale de lucru ale Agenției pentru derularea inspecțiilor specificate la alineatul (1) se supun cerințelor care se adoptă în conformitate cu procedura specificată la articolul 23 alineatul (2).

3. Atunci când este oportun și întotdeauna când se încheie un ciclu de inspecții, Agenția analizează rapoartele de inspecție ale ciclului respectiv în vederea identificării constatărilor orizontale și a concluziilor generale privind eficacitatea măsurilor adoptate. Agenția prezintă Comisiei analiza respectivă pentru a fi discutată ulterior cu statele membre.”

2) La articolul 5, alineatele (3) și (4) se înlocuiesc cu următorul text:

„3. La cererea Comisiei, Consiliul de administrație poate decide, cu acordul statelor membre interesate, înființarea de centre regionale necesare pentru îndeplinirea atribuțiilor Agenției în modul cel mai eficient și eficace.

4. Agenția este reprezentată de directorul executiv. În numele Agenției, directorul executiv poate încheia acorduri administrative cu alte organisme care activează în domeniile de activitate ale Agenției, după informarea prealabilă a consiliului de administrație.”

3) La articolul 10, alineatul (2) se modifică după cum urmează:

a) litera (c) se înlocuiește cu următorul text:

„(c) examinează, în cadrul întocmirii programului de lucru, cererile de asistență tehnică din partea statelor membre, menționate la articolul 2 alineatul (3);

(ca) adoptă o strategie multianuală a Agenției, pe o perioadă de cinci ani, luând în considerare avizul Comisiei;

(cb) adoptă planul multianual al Agenției privind politica de personal;”

b) litera (g) se elimină.

c) litera (i) se înlocuiește cu următorul text:

„(i) exercită autoritate disciplinară asupra directorului executiv și asupra șefilor de departament menționați la articolul 16;”

d) litera (l) se înlocuiește cu următorul text:

„analizează execuția financiară a planului detaliat menționat la litera (k) și angajamentele bugetare prevăzute în Regulamentul (CE) nr. 2038/2006 al Parlamentului European și al Consiliului[38].”

4) Articolul 15 se modifică după cum urmează:

a) la alineatul (2), literele (a) și (b) se înlocuiesc cu următorul text:

„(a) întocmește strategia multianuală a Agenției și, după consultarea Comisiei, o înaintează Consiliului de administrație cu cel puțin 8 săptămâni înainte de întrunirea acestuia;

(aa) întocmește planul multianual al Agenției privind politica de personal și, după consultarea Comisiei, îl înaintează Consiliului de administrație;

(ab) întocmește programul de lucru și planul de acțiune detaliat al Agenției privind activitățile de pregătire și intervenție în situații de poluare și, după consultarea Comisiei, le înaintează Consiliului de administrație cu cel puțin 8 săptămâni înainte de întrunirea acestuia. Întreprinde măsurile necesare pentru aplicarea lor. Directorul executiv răspunde tuturor cererilor de asistență din partea statelor membre în conformitate cu articolul 10 alineatul (2) litera (c);

(b) decide efectuarea inspecțiilor prevăzute la articolul 3, după consultarea Comisiei și în conformitate cu cerințele prevăzute la același articol 3. Cooperează strâns cu Comisia în elaborarea măsurilor prevăzute la articolul 3 alineatul (2).”

b) la alineatul (2), litera (d) se înlocuiește cu următorul text:

„(d) organizează un sistem eficace de monitorizare pentru a putea compara rezultatele obținute de Agenție cu obiectivele și atribuțiile sale prevăzute în prezentul regulament. Asigură adaptarea periodică a structurii organizatorice a Agenției la necesitățile mereu în schimbare, încadrându-se în resursele umane și financiare disponibile. Pe această bază, directorul executiv întocmește anual un proiect de raport general pe care îl înaintează Consiliului de administrație. Raportul trebuie să cuprindă o secțiune specială privind execuția financiară a planului detaliat al Agenției privind activitățile legate de pregătirea și capacitatea de intervenție în situații de poluare și să furnizeze informații actualizate privind stadiul tuturor acțiunilor finanțate conform planului respectiv. Directorul executiv stabilește proceduri de evaluare periodice conform standardelor profesionale recunoscute;”

c) la alineatul (2), litera (g) se elimină.

d) alineatul (3) se elimină.

5) Articolul 16 se înlocuiește cu următorul text:

„Articolul 16

Numirea directorului executiv și a șefilor de departament

1. Directorul executiv este numit și demis de Consiliul de administrație. Numirea se face pe baza unei liste de candidați propusă de Comisie pentru o perioadă de cinci ani, pe criterii de merit și aptitudini administrative și manageriale atestate, precum și de competență și experiență relevante în domeniul siguranței maritime, al securității maritime, al prevenirii poluării cauzate de nave și al intervenției în situații de poluare marină. Înainte de a fi numit în funcție, candidatul selecționat de către Consiliul de administrație poate primi invitația de a se adresa comitetului competent al Parlamentului European și de a răspunde întrebărilor puse de membrii acestuia. Consiliul de administrație adoptă decizia cu o majoritate de patru cincimi din totalul membrilor cu drept de vot.

2. La propunerea Comisiei și ținând seama de raportul de evaluare, Consiliul de administrație poate prelungi mandatul directorului executiv cu o perioadă de cel mult trei ani. Consiliul de administrație adoptă decizia cu o majoritate de patru cincimi din totalul membrilor cu drept de vot. Consiliul de administrație informează Parlamentul European în legătură cu intenția sa de a prelungi durata mandatului directorului executiv. Cu cel mult o lună înainte de prelungirea mandatului său, directorul executiv poate primi invitația de a se adresa comitetului competent al Parlamentului European și de a răspunde întrebărilor puse de membrii acestuia. Dacă durata mandatului nu este prelungită, directorul executiv poate să rămână în funcție până la numirea succesorului său.

3. Directorul executiv poate fi asistat de unul sau mai mulți șefi de departament. Dacă directorul executiv este absent sau bolnav, el este înlocuit de unul dintre șefii de departament.

4. Șefi de departament sunt numiți pe criterii de merit și aptitudini administrative și manageriale atestate, precum și de competență profesională și experiență relevante în domeniul siguranței maritime, al securității maritime, al prevenirii poluării cauzate de nave și al intervenției în situații de poluare marină. Șefii de departament sunt numiți sau demiși de către directorul executiv, după primirea avizului favorabil din partea Consiliului de administrație.”

6) La articolul 18, alineatul (1) litera (c) se înlocuiește cu următorul text:

„(c) onorarii și taxe percepute pentru publicații, formare și/sau oricare alte servicii prestate de Agenție.”

7) La articolul 22, alineatul (1) este înlocuit cu următorul text:

„1. La intervale regulate și cel puțin o dată la fiecare cinci ani, Consiliul de administrație comandă o evaluare externă independentă privind punerea în aplicare a prezentului Regulament. Comisia pune la dispoziția Agenției toate informațiile pe care aceasta din urmă le consideră pertinente pentru evaluare.”

8) Articolul 23 se înlocuiește cu următorul text:

„Articolul 23

Comitetul

1. Comisia este asistată de Comitetul pentru siguranța maritimă și prevenirea poluării de către nave (COSS), instituit prin articolul 3 din Regulamentul (CE) nr. 2099/2002 al Parlamentului European și al Consiliului[39].

2. Atunci când se face trimitere la prezentul alineat, se aplică articolele 3 și 7 din Decizia 1999/468/CE, având în vedere dispozițiile articolului 8 din respectiva decizie.”

Articolul 2

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre, în conformitate cu tratatele.

Adoptat la Bruxelles, […]

Pentru Parlamentul European Pentru Consiliu

Președintele Președintele […] […]

FIȘĂ FINANCIARĂ LEGISLATIVĂ PENTRU PROPUNERI

CADRUL PROPUNERII/INIȚIATIVEI

Denumirea propunerii/inițiativei

Propunere de regulament (UE) al Parlamentului European și al Consiliului de modificare a Regulamentului (CE) nr. 1406/2002 de instituire a unei Agenții Europene pentru Siguranță Maritimă

Domeniul (domeniile) de politică în cauză în structura ABM/ABB[40]

06: Energie și transporturi

0602: Transport intern, aerian și maritim

060202: Agenția Europeană pentru Siguranță Maritimă

Punerea în aplicare a dispozițiilor privind siguranța maritimă, securitatea maritimă, prevenirea poluării și intervenția în caz de poluare.

Tipul propunerii/inițiativei

( Propunere/inițiativă care se referă la o acțiune nouă

( Propunere/inițiativă care se referă la o acțiune nouă ca urmare a unui proiect-pilot/a unei acțiuni pregătitoare[41]

( Propunere/inițiativă care se referă la prelungirea unei acțiuni existente

( Propunere/inițiativă care se referă la o acțiune reorientată către o acțiune nouă

Obiective

Obiectiv sau obiective strategice multianuale ale Comisiei vizate de propunere/inițiativă

Obiective/valoare adăugată europeană în conformitate cu strategia Europa 2020:

Agenția contribuie la transportul maritim sigur, în condiții de securitate și durabil pentru economia Uniunii Europene și pentru cetățenii acesteia. Acest obiectiv este în deplină conformitate cu cele trei priorități ale strategiei Europa 2020:

Creștere inteligentă: dezvoltarea unei economii bazate pe cunoaștere și inovare. Agenția contribuie la dezvoltarea celor mai ridicate standarde posibile pentru navele maritime, promovând astfel cunoașterea și inovarea.

Creștere durabilă: promovarea unei economii mai eficiente din punctul de vedere al utilizării resurselor, mai ecologice și mai competitive. Agenția contribuie la prevenirea poluării cauzate de navele maritime și la intervenția în situații de poluare marină în diferite zone. Transportul maritim va contribui la obiectivele „20/20/20” privind schimbările climatice și energia și la inițiativa emblematică „O Europă eficientă din punctul de vedere al utilizării resurselor”. Agenția își va juca rolul la implementarea strategiei în sectorul transportului maritim.

Creștere favorabilă incluziunii: promovarea unei economii cu o rată ridicată a ocupării forței de muncă, care să asigure coeziunea socială și teritorială. În ceea ce privește insulele și regiunile ultraperiferice, transportul maritim este un element esențial în asigurarea coeziunii teritoriale și a integrării în UE. Agenția contribuie la siguranța, securitatea și durabilitatea transportului maritim pentru UE.

Contribuțiile DG MOVE la strategia politică anuală pentru 2010:

Dezvoltarea, gestionarea și coordonarea agențiilor (inclusiv EMSA) face parte din principalele activități ale DG MOVE.

Implementarea celui de-al treilea pachet legislativ privind siguranța maritimă, la care contribuie și EMSA, face de asemenea parte din principalele activități ale DG MOVE.

În comunicarea sa intitulată „Obiective strategice și recomandări pentru politica UE în domeniul transportului maritim până în 2018”, Comisia și-a exprimat intenția „să revizuiască mandatul și funcționarea Agenției Europene pentru Siguranță Maritimă, în vederea intensificării în continuare a asistenței tehnice și științifice pe care aceasta o poate acorda statelor membre și Comisiei” [COM(2009)8, 21.1.2009, p. 7].

Obiectiv(e) specific(e) și activitatea (activitățile) ABM/ABB în cauză

Domeniu bugetar 06 02 obiectivul specific nr. 3 Creșterea siguranței transporturilor

Activitatea (activitățile) ABM/ABB în cauză 060202 Agenția Europeană pentru Siguranță Maritimă

Rezultatul (rezultatele) și impactul preconizate

A se preciza efectele pe care propunerea/inițiativa ar trebui să le aibă asupra beneficiarilor vizați/grupurilor vizate.

Asistență tehnică intensificată acordată de EMSA statelor membre și Comisiei

Asistență tehnică acordată de EMSA țărilor vecine pentru promovarea politicii UE privind siguranța maritimă

Indicatori de rezultat și de impact

A se preciza indicatorii care permit monitorizarea punerii în aplicare a propunerii/inițiativei.

EMSA stabilește indicatorii de performanță în programele sale anuale de lucru. Acestea sunt monitorizate permanent de Consiliul de administrație. Raportul anual este principalul instrument de monitorizare.

Motivul (motivele) propunerii/inițiativei

Cerințe de îndeplinit pe termen scurt sau lung

extinderea limitată a mandatului EMSA cu atribuții noi

Valoarea adăugată a implicării UE

EMSA a fost înființată ca agenție a UE pentru a acorda asistență în implementarea politicii privind siguranța maritimă a UE.

Învățăminte desprinse din experiențele anterioare similare

Evaluarea specifică a EMSA din 2008, precum și evaluarea generală a agențiilor UE din 2009, au arătat valoarea adăugată generată de Agenție pentru Comisie și statele membre.

Coerența și posibila sinergie cu alte instrumente relevante

Propunerea este coerentă cu politica și legislația UE în domeniul siguranței maritime și este o urmare a adoptării, în 2009, a celui de-al treilea pachet legislativ privind siguranța maritimă.

Durata acțiunii și a impactului financiar al acesteia

( Propunere/inițiativă cu durată limitată

- ( Propunere/inițiativă în vigoare din [ZZ/LL]AAAA până la [ZZ/LL]AAAA

- ( Impact financiar din AAAA până în AAAA

( Propunere/inițiativă cu durată nelimitată

- Punere în aplicare cu o perioadă de creștere în intensitate din 2012 până în 2014,

- urmată de o perioadă de funcționare în regim de croazieră.

Modelul(modelele) de gestionare avute în vedere[42]

( Gestiune centralizată direct de către Comisie

( Gestiune centralizată indirect , prin delegarea sarcinilor de execuție:

- ( agențiilor executive

- ( organismelor instituite de Comunități[43]

- ( organismelor publice naționale/organismelor cu misiune de serviciu public

- ( persoanelor cărora li se încredințează executarea unor acțiuni specifice în temeiul titlului V din Tratatul privind Uniunea Europeană, identificate în actul de bază relevant în sensul articolului 49 din Regulamentul financiar

( Gestiune partajată cu state membre

( Gestiune descentralizată împreună cu țări terțe

( Gestiune în comun cu organizații internaționale (de precizat)

MĂSURI DE GESTIONARE

Dispoziții în materie de monitorizare și raportare

A se preciza frecvența și condițiile aferente acestor dispoziții.

Toate agențiile UE își desfășoară activitatea în cadrul unui sistem strict de monitorizare care implică o structură de audit intern, Serviciul de audit intern al Comisiei, Consiliul de administrație, Comisia, Curtea de conturi și autoritatea bugetară. Acest sistem se va menține.

Sistemul de gestiune și control

Riscul sau riscurile identificate

Niciunul

Metoda (metodele) de control preconizată(e)

Nu se aplică

Măsuri de prevenire a fraudelor și a neregulilor

A se preciza măsurile de prevenire și de protecție existente sau preconizate.

Se aplică în continuare măsurile de combatere a fraudei prevăzute la articolul 20 al prezentului regulament.

IMPACTUL FINANCIAR ESTIMAT AL PROPUNERII/INIȚIATIVEI

Rubrica (rubricile) din cadrul financiar multianual și linia bugetară (liniile bugetare) afectată (afectate)

- Linii bugetare de cheltuieli existente

În ordinea rubricilor și a liniilor bugetare din cadrul financiar multianual.

Rubrica din cadrul financiar multianual | Linia bugetară | Tip de cheltuieli | Contribuție |

Număr [Descriere………………………...……….] | CD/CND ([44]) | țări AELS[45] | țări candidate[46] | țări terțe | în sensul articolului 18 alineatul (1) litera (aa) din Regulamentul financiar |

1a | 06.02.02.01 [Contribuție la EMSA titlurile I și II] | CD | DA | NU | NU | NU |

1a | 06.02.02.02 [Contribuție la EMSA titlul III] | CD | DA | NU | NU | NU |

Impactul estimat asupra cheltuielilor

Sinteza impactului estimat asupra cheltuielilor

milioane EUR (cu 3 zecimale)

Rubrica din cadrul financiar multianual: | 1a | Creștere și competitivitate |

milioane EUR (cu 3 zecimale)

-

Necesarul de resurse umane estimat

- ( Propunerea/inițiativa nu implică utilizarea de resurse umane

- ( Propunerea/inițiativa implică utilizarea de resurse umane, conform explicațiilor de mai jos:

Estimarea trebuie exprimată în valoare întreagă (sau cel mult cu o zecimală)

2012 | 2013 | 2014 | 2015 | a se introduce numărul de ani necesar pentru a reflecta durata impactului (cf. punctul 1.6) |

( Posturi din schema de personal (posturi de funcționari și de agenți temporari) |

XX 01 01 01 (la sediu și în birourile de reprezentare ale Comisiei) | 1 | 1 | 1 | 1 |

XX 01 01 02 (în delegații) |

XX 01 05 01 (cercetare indirectă) |

XX 01 05 01 (cercetare directă) |

( Personal extern (în echivalent normă întreagă: ENI)[55] |

XX 01 02 01 (AC, INT, END din „pachetul global”) |

XX 01 02 02 (AC, INT, JED, AL și END în delegații) |

10 01 05 02 (AC, INT, END în cadrul cercetării directe) |

Altă linie bugetară (a se preciza) |

TOTAL | 1 | 1 | 1 | 1 |

XX este domeniul de politică sau titlul din buget în cauză.

Necesarul de resurse umane va fi acoperit de efectivele de personal ale DG-ului în cauză alocate deja gestionării acțiunii și/sau redistribuite intern în cadrul DG-ului, completate, după caz, prin resurse suplimentare, care ar putea fi alocate DG-ului care gestionează acțiunea în cadrul procedurii de alocare anuală și ținând cont de constrângerile bugetare.

Descrierea sarcinilor care trebuie efectuate:

Funcționari și agenți temporari | Coordonarea relațiilor între Comisie și Agenție, monitorizarea activităților Agenției, elaborarea contribuției Comisiei la activitățile Agenției. |

Compatibilitatea cu cadrul financiar multianual actual

- ( Propunerea/inițiativa este compatibilă cu cadrul financiar multianual actual.

- ( Propunerea/inițiativa necesită o reprogramare a rubricii corespunzătoare din cadrul financiar multianual.

A se explica reprogramarea necesară, precizându-se liniile bugetare în cauză și sumele aferente.

[…]

- ( Propunerea/inițiativa necesită recurgerea la instrumentul de flexibilitate sau la revizuirea cadrului financiar multianual[58].

A se explica acțiunea necesară, precizând rubricile și liniile bugetare în cauză, precum și sumele aferente.

[…]

Participarea terților la finanțare

- Propunerea/inițiativa nu prevede cofinanțare din partea terților

- Propunerea/inițiativa prevede cofinanțare, estimată în cele ce urmează:

Credite în milioane EUR (cu 3 zecimale)

2012 | 2013 | 2014 | 2015 | a se introduce numărul de ani necesar pentru a reflecta durata impactului (cf. punctul 1.6) | Total |

Contribuție AELS din partea Norvegiei și a Islandei, calculată ca fiind 2 % din bugetul suplimentar |0.012 |0.020 |0.027 |0.028 | | | |0.087 | |TOTAL credite cofinanțate |0.012 |0.020 |0.027 |0.028 | | | |0.087 | |

Impactul estimat asupra veniturilor

- ( Propunerea/inițiativa nu are impact financiar asupra veniturilor.

- ( Propunerea/inițiativa are următorul impact financiar:

- ( asupra resurselor proprii

- ( asupra diverselor venituri

[1] Prima modificare prin Regulamentul (CE) nr. 1644/2003 al Parlamentului European și al Consiliului din 22 iulie 2003, JO L 245, 29.9.2003, p.10.

[2] A doua modificare prin Regulamentul (CE) nr. 724/2004 al Parlamentului European și al Consiliului din 31 martie 2004, JO L 129, 29.4.2004, p.1.

[3] Regulamentul (CE) nr. 725/2004 al Parlamentului European și al Consiliului din 31 martie 2004 privind consolidarea securității navelor și a instalațiilor portuare, JO L 129, 29.4.2004, p. 6.

[4] A treia modificare prin Regulamentul (CE) nr. 2038/2006 al Parlamentului European și al Consiliului din 18 decembrie 2006, JO L 394, 30.12.2006, p. 1. A se vedea, de asemenea, rectificarea publicată în JO L 30, 3.2.2007, p. 12.

[5] http://www.emsa.europa.eu/

[6] A se vedea COM(2005)585, 23.11.2005, p.5.

[7] A se vedea COM(2009)8, 21.1.2009, p.7.

[8] A se vedea declarația de presă a Consiliului, documentul 8176/09, p. 28.

[9] A se vedea articolul 11 din Directiva 2005/35/CE din 7 septembrie 2005 privind poluarea cauzată de nave și introducerea unor sancțiuni în caz de încălcare, JO L 255, 30.9.2005, p. 11.

[10] A se vedea site-ul internet al EMSA la adresa http://www.emsa.europa.eu/end179d003d002.html. De asemenea, rezumatul Raportului COWI este prezentat în anexa II a evaluării de impact însoțitoare.

[11] A se vedea studiul COWI, p.6.

[12] A se vedea site-ul internet al EMSA la adresa http://www.emsa.europa.eu/end179d003d002.html. De asemenea, recomandările se află și în anexa I a evaluării de impact însoțitoare.

[13] JO L 131, 28.5.2009, p. 11-135.

[14] A se vedea Comunicare Comisiei „Către integrarea supravegherii maritime: Un mediu comun în vederea schimbului de informații pentru domeniul maritim al UE”, COM(2009)538 final.

[15] Directiva 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva-cadru „Strategia pentru mediul marin“), JO L 164, 25.6.2008, p. 19.

[16] Regulamentul (CE) nr. 725/2004 al Parlamentului European și al Consiliului din 31 martie 2004 privind consolidarea securității navelor și a instalațiilor portuare, JO L 129, 29.4.2004, p. 6.

[17] Directiva 2005/65/CE a Parlamentului European și a Consiliului din 26 octombrie 2005 privind consolidarea securității portuare, JO L 310, 25.11.2005, p. 28.

[18] În prezent, articolul 2 litera (b) punctul (iv) din Regulamentul 1406/2002 prevede următoarele: „ Asistența acordată Comisiei de Agenție se limitează la societățile navale și la cele relevante și la organizațiile de securitate abilitate să întreprindă anumite activități legate de securitate în acest context.”

[19] A se vedea articolul 3 alineatul (1): „ În vederea îndeplinirii sarcinilor încredințate, Agenția poate efectua vizite în statele membre, în conformitate cu politica stabilită de consiliul de administrație .” Document poate fi consultat la http://www.emsa.europa.eu/end179d003d001.html, decizii ale Consiliului de administrație la întrunirea din 25 iunie 2004.

[20] A se vedea Comunicarea intitulată „Agențiile europene – calea de urmat”, COM(2008)135.

[21] Cei 27 de reprezentanți ai statelor membre și cei 4 reprezentanți ai Comisiei au drept de vot, iar cei 4 profesioniști din sectoarele de activitate cele mai vizate și cei 2 reprezentanți ai Norvegiei și Islandei nu au drept de vot.

[22] A se vedea Regulamentul (CE) nr. 216/2008 din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației, JO L 79, 19.3.2008, p. 1 și Regulamentul (CE) nr. 736/2006 al Comisiei din 16 mai 2006 privind metodele de lucru ale Agenției Europene pentru Siguranța Aeriană pentru efectuarea de inspecții de standardizare, JO L 129, 17.5.2006, p. 10.

[23] JO C […], […], p. […].

[24] JO C […], […], p. […].

[25] JO C […], […], p. […].

[26] JO L 208, 5.8.2002, p.1.

[27] JO L 332, 28.12.2000, p. 1.

[28] Directiva 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva-cadru „Strategia pentru mediul marin”), JO L 164, 25.6.2008, p. 19.

[29] JO L 184, 17.7.1999, p. 23.

[30] JO L 314, 1.12.2007, p. 9.

[31] JO L 129, 29.4.2004, p. 6.

[32] JO L 208, 5.8.2002, p.10

[33] JO L 131, 28.5.2009, p. 114.

[34] JO L 131, 28.5.2009, p. 57.

[35] JO L 255, 30.9.2005, p.11.

[36] JO L 131, 28.5.2009, p. 11.

[37] JO L 323, 3.12.2008, p.33.

[38] JO L 394, 30.12.2006, p. 1.

[39] JO L 324, 29.11.2002, p. 1.

[40] ABM (Activity Based Management): gestionarea pe activități – ABB (Activity Based Budgeting): stabilirea bugetului pe activități.

[41] Astfel cum sunt menționate la articolul 49 alineatul (6) litera (a) sau (b) din Regulamentul financiar.

[42] Explicațiile privind modurile de gestionare, precum și trimiterile la Regulamentul financiar sunt disponibile pe site-ul BudgWeb: http://www.cc.cec/budg/man/budgmanag/budgmanag_en.html

[43] Astfel cum sunt menționate la articolul 185 din Regulamentul financiar.

[44] CD = credite diferențiate / CND = credite nediferențiate.

[45] AELS: Asociația Europeană a Liberului Schimb.

[46] Țările candidate și, după caz, țările potențial candidate din Balcanii Occidentali.

[47] Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă.

[48] Realizările se referă la produsele și serviciile care vor fi furnizate (de ex.: numărul de schimburi de studenți finanțate, numărul de km de străzi construiți etc.).

[49] Conform descrierii din secțiunea 1.4.2. „Obiectiv(e) specific(e)…”

[50] Diferitele forme de realizări pot fi cel mai bine definite ca Asistență Tehnică (AT) acordată Comisiei și statelor membre.

[51] Costul mediu pentru fiecare angajat EMSA este estimat la 98 050 EUR (EMSA calculează costul anual pentru fiecare membru al personalului ca fiind de 91 550 EUR + 5 % cheltuieli administrative, de infrastructură și de deplasare + 2 % inflația pentru 2012). Sumele se indexează cu 2 % începând cu 2013 (= n+1).

[52] „Numărul de realizări” este calculat ca număr de posturi noi necesare. Resursele umane suplimentare de care are nevoie EMSA la această categorie de realizări sunt estimate la un total de + 15 în echivalent normă întreagă (ENI), dintre care 6 vor fi furnizate de EMSA prin redistribuire internă în urma unei analize interne a activităților și resurselor sale. Cele 9 posturi trebuie eșalonate astfel: 4 posturi noi în 2012, 3 în 2013 și 2 în 2014.

[53] Această realizare se referă la Asistența Tehnică acordată țărilor terțe vecine.

[54] „Numărul de realizări” este calculat ca număr de posturi noi necesare. Resursele umane suplimentare de care are nevoie EMSA la această categorie de realizări este estimat la + 3 ENI (care urmează a fi eșalonate pe o perioadă de peste trei ani, cu câte 1 post suplimentar pe an).

[55] AC = agent contractual; INT = personal interimar (" Intérimaire") ; JED = " Jeune Expert en Délégation" (expert tânăr în delegații); AL = agent local; END = expert național detașat.

[56] Sub plafonul pentru personal extern din credite operaționale (fostele linii „BA”).

[57] În special pentru fonduri structurale, Fondul european agricol pentru dezvoltare rurală (FEADR) și Fondul european pentru pescuit (FEP).

[58] A se vedea punctele 19 și 24 din Acordul interinstituțional.